**Elvire Adjamonsi** (s. 18. helmikuuta 1971 Benin) on beniniläinen elokuvantekijä, näyttelijä, toimittaja ja kulttuurin kehittäjä. Hänet tunnetaan dokumenttielokuvistaan sekä työstään elokuvafestivaalien ja kulttuurilaitosten luomisessa ja johtamisessa Afrikassa.

Elämä
-----

Elvire Adjamonsi suoritti kuvallisen viestinnän kandidaatin tutkinnon L’Institut Panafricain de Développementissa (IPD) Burkina Fasossa. Hän teki lopputyökseen dokumenttielokuvan *De l'eau toute l'année* (Vettä ympäri vuoden), joka on 26 minuutin elokuva Burkina Fason pienoispadoista. Hänen käsikirjoituksensa "Bidossessi" voitti toisen sijan Apromedia-kilpailussa, joka järjestettiin yhteistyössä Alliance Française de Banguin kanssa. Käsikirjoitus valittiin vuonna 2004 osallistumaan Sud Ecriture -kehitystyöpajaan Marokossa ja Tunisiassa.

Vuonna 2007 hän käsikirjoitti ensimmäisen lyhytelokuvansa *La Maudite* (Kirottu), joka esiteltiin Atakpamén (Togo) ensimmäisillä elokuvajuhlilla. Sen jälkeen hän käsikirjoitti toisen lyhytelokuvan, *Cica la petite Sorcière* (Cica, pieni noita). Sitten hän teki dokumenttielokuvan, *Tolegba*, samannimisestä beniniläisestä jumalasta, jonka uskotaan suojelevan ihmisiä.

Elvire Adjamonsi on osallistunut useisiin televisiosarjoihin näyttelijänä. Tunnetuimpia niistä ovat *Un tour de vis* ja *Baobab*, jotka esitettiin eri puolilla Afrikkaa. Hän työskenteli myös apulaisohjaajana La Chaîne 2 -televisiokanavalla Beninissä.

Elokuvatyönsä lisäksi Adjamonsi aloitti työn toimittajana ja graafisena suunnittelijana. Hän on työskennellyt useissa julkaisuissa, kuten ranskalaisessa afrikkalaista kulttuuria käsittelevässä *Afiavi*-lehdessä ja useissa beniniläisissä sanomalehdissä, kuten *Le Progrès*, *l'Aurore*, *Fraternité* ja *Le Béninois*.

Elvire Adjamonsi on työskennellyt useilla elokuva-, teatteri ja musiikkifestivaaleilla Afrikassa, esimerkiksi Pointe-Noiren Les Journées Théâtrales en Campagnessa 2003 ja 2004, Banguin Le Ngombi Festivalilla 2001, Beninin Le Fithebillä 2006 ja Pointe-Noiren Nsangu Ndjindjillä 2008. Adjamonsi oli myös Beninin @fricourt-festivaalin johtajana.

Vuonna 2016 hän järjesti nukketeatterifestivaalin ja katutaidefestivaalin. Lisäksi Adjamonsi työskentelee orkesterien, teatteriryhmien, kulttuurilaitosten ja tuotantoyhtiöiden kanssa. Hänen unelmanaan on tehdä Afrikasta suuri taiteiden ja kulttuurin kohtauspaikka.

Lähteet
-------

1. ↑  Personnes | Africultures : Adjamonsi Elvire *Africultures*. Viitattu 27.4.2021. (ranskaksi)
2. ↑  Elvire ADJAMONSI (Cotonou, Bénin) | Viadeo *web.archive.org*.  3.5.2019.  Arkistoitu 3.5.2019. Viitattu 27.4.2021.
3. ↑  Huang, Nellie: Voodoo Culture in Benin  29.11.2018. WildJunket. Viitattu 5.5.2021. (englanniksi)
4. 1 2  Elvire Adjamonsi : « le théâtre africain devient de plus en plus compétitif… » *Culturebene*.  19.2.2012. Viitattu 27.4.2021. (ranskaksi)
5. ↑  Elvire Adjamonsi *Africine.org*. Viitattu 5.5.2021. (ranskaksi)
6. ↑  @fricourt 2009 – Rencontres Internationales de court métrage du Bénin *SPLA*. Viitattu 5.5.2021. (englanniksi)
7. ↑  Publier par Agence DEKart: Elvire Adjamonsi : « Nous ne faisons pas téni- tédji pour le maire de Porto- Novo mais pour les populations » *Agence DEKart*.  13.12.2016. Viitattu 27.4.2021. (ranskaksi)

Aiheesta muualla
----------------

* Elvire Adjamonsi Twitterissä
* Sessi, Elvire Adjamonsin lyhytelokuva

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Elvire Adjamonsi